बिस्वनाथ , 30 सेप्तेम्बरः बिस्वनाथ जिल्ला दुलाराय बर' फरायसा आफादनि बान्जायनायाव जिल्लानि सिङाव थानाय सा 700 निबो बांसिन मेलेमजिबि आरो राइजो - राजाफोरखौ लानानै बिटिआर गोरोबथा आरो बेनि दफाफोरनि सायाव गुवारै सावरायनाय हाबाफारिया मंगलबारखालि जानानै थाङो । जिल्लानि सिङाव गहपुरनि बरफुनि नेसनेल एकाडेमियाव खुंनाय बे सावराय मेलखौ जिल्ला एबसुनि आफादगिरि निजोम बसुमतारिआ मासि सामलायनानै दैदेननो । बे मेलआव मिरु दुलाराय बर' फरायसा आफादनि आफादगिरि दिपेन बर'आ गाहाय आलासि महरै बाहागो लायो । बे सावराय मेलयाव बिटिआर गोरोबथानि दफाबादियै कमिसननि सोद्रोमा महरै थिसनजानाय दुलाराय बर' फरायसा आफादनि लेडाइ आफादगिरि जयन्त बसुमतारिआबो बिबुंथिगिरि महरै बाहागो लादोंमोन । लोगोसे हाबाफारियाव आसाम उरिया युब सात्र परिषदनि गाहाय नेहाथारि पंकच महानन्दआ । गाहाय आलासि महरै बाहागो लानाय एबसुनि आफादगिरि दिपेन बर'आ गावनि बिबुंथियाव बुङोदि , सोलिफु बोसोरनि थांनाय 27 जानुवारी अक्टखालि जानानै थांनाय बिटिआर गोरोबथा बादियैनो गोरोबथायाव मख'नाय 3.1 दफाबादियै कमिसनखौ दानाय जाबाय आरो बे कमिसननि गेजेरजोंनो सनितपुर आरो बिस्वनाथ जिल्लाखौ बिटिआरआव सोसन्नाय जागोन । लोगोसे गोरोबथानि दफा 6.3 आव मख'नाय बादियैबो बावैसो बोसोर सिगां थांनाय 2011 आरो 2017 माइथायनि दाफामथाय आइनयावबो थालांनाय बर' बिजोंनि गुदि , गेजेर आरो गोजौ भेन्सार फरायसालिफोरखौ नायफामनानै सरकारि खालामजोबनो थाखाय सासे मासिगिरि आरो सा 5 सोद्रोमाफोरखौ लानानै मोनसे कमिटिखौ थांनाय 23 सेप्तेम्बर , 2020 अक्टखालि आसाम सरकारआ फोसावयो । थांनाय माखासे सान सिगां बिस्वनाथ ओन्सोलाव माखासे खाबु फलानफोरा बिस्वनाथ जिल्लाखौ बिटिआरआव सोसन्नाय नङा होन्नानै बांसावबाय थानायाव जिल्लानि सिङाव थानाय राइजो - राजाफोरा गिनायजों गोबां गोनो - गोथोयाव गोग्लैदोंमोनब्लाबो मिरु एबसुआ रोखायै बिटिआरआवनो हाबथारगोनखौ खोथा होयो । दिपेन बर'नि बेबायदि खोथा होनाय आरो बिबुंथि लाखिनायखौ मेलआव नुजाथिनाय गासै मेलेमजिबि आरो राइजो - राजाफोरा गोजोन्नाय फोरमायनायजों लोगोसे एबसुनो साबायखर जासियो । बे सावराय मेलआव मिरु आफादनि लेडाइ आफादगिरि सुनिलाल बसुमतारि , बोसोनगिरि खुंख्रा श्वर्गियारि , सोलोंथाय नेहाथारि कास्तम बसुमतारि , लोगो सोलोंथाय नेहाथारि अबित नार्जारि , गेलेमु नैहाथारि गणेश बसुमतारि , सुबुं फोनांजाब नेहाथारि बिरदाव बर' , मावख' नेहाथारि बुदिराम बसुमतारि , मिरु एबसुनि बारग' सुबुं फोनांजाब नेहाथारि बिबिका ब्रह्म , उदालगुरि जिल्ला एबसुनि गेलेमु नेहाथारि मुनसिं ब्रह्म आरो जिल्ला आफादनि गोबां बिबानगिरिफोरा बाहागो लादोंमोन । 
बिटिआर गोरोबथाखौ लानानै दुलाराय बर' फरायसा आफाद आरो मेलेमजिबिफोरनि गेजेराव सावराय मेल